परियां जिसलै अपना नाच करने आस्तै दिनें कुतै चली जन्दियां तां राजे ने बारी-बारी सारे दरवाजे खोह्लना शुरू करी दित्ते। उ’न्न दिक्खेआ जे सारी कोठियें च चिरें दे मनुक्ख ते भुक्खे-तरिहाए जानवर डक्के दे हे। सारें गै उसी पन्छानेआ ते आखेआ--"हे बिक्रमाजीत तूं असेंगी इत्थों दा बाह्र कड्ढेआं।" इक दिन आखरी कमरा उन्न खोह्लेआ तां ओदे च बुड्ढी दा पुत्तर डक्के दा हा। केईं चिरै दा भुक्खा-तरिहाया हा। राजे शुकर कीता जे जिस आस्तै अऊं फिरै करना ओदा पता लग्गा ऐ। परियें दे जाने दे बाद ओ दोऐ किट्ठे रौंह्दे ते बाह्र निकलने दी सोचदे हे। इक दिन बिकू ने परियें गी आखेआ जे मिगी बी कन्ने लेई चलो। मते चिर रौह्ने करी परियें गी ओदे पर जकीन होई गेदा हा। इस आस्तै उसी बी लेई गेइयां। इयां गै रोज औने-जाने कन्ने बिकू गी उत्थों दा औने ते जाने दा पूरा पता चली गेदा हा। इक दिन परियां जिस बेल्लै गेइयां तां पिच्छुआं दा राजे ने सारे दरवाजे खोह्लियै जिन्ने बी जानबर जां आदमी डक्के दे हे उनें गी बाह्र कड्ढेआ ते आपूं बुड्ढी दे जागतै गी लेइयै निकली आया। जागत बुड्ढी गी सौपियै अपने राज च आई गेआ। ए राजा बिक्रमाजीत दी कत्थ जेह्ड़ा कोई सुनै जां सुनाs ओदे भाग इंयां गै जागी जन्दे जियां बुड्ढी दे जागतै दे भाग जागी पे हे।